Ritratt meħud mill-filmat waqt kunċert  Bħal-lum 30 sena ilu, fl-24 ta' Novembru tal-1991 ħalliena l-leġġendarju Freddie Mercury u għal din l-okkażjoni nhar is-Sibt 27 ta' Novembru l-istazzjon Ingliż BBC 2 se jkun qed ixandar dokumentarju ġdid ta' 90 minuta intitolat Freddie Mercury: The Final Act. Dan id-dokumentarju jiżvela kif il-kantant tal-grupp Queen ħeba mid-dinja d-dijanjosi fatali tiegħu tal-AIDS u jidħol fid-dettal fuq kif kienet il-ħajja ta' Mercury fl-aħħar xhur ta' ħajtu. Dan id-dokumentarju jinkludi wkoll intervisti mal-membri l-oħra tal-Queen Brian May u Roger Taylor, flimkien mal-mara ta' Brian, l-attriċi Anita Dobson, kif ukoll u oħt Freddie Kashmira Bulsara. Huma se jkunu qed jaqsmu l-memorji tagħhom ta' dak li Mercury kien għaddej minnu f'dan il-perjodu iebes ta' ħajtu. Freddie Mercury kien imwieled bħala Frederick Bulsara f'Zanzibar nhar il-5 ta' Settembru tal-1946. Huwa studja l-graphic design u kien ikanta mal-grupp Wreckage. Wara ngħaqad mal-grupp Queen fejn dam 20 sena. Bħala solista Freddie Mercury ħareġ kanzunetti bħal I Was Born To Love You, Living On My Own u The Great Pretender. Kien ukoll kiseb suċċess kbir bid-dwett Barcelona ma' Monserrat Caballè. Bla dubju li memorabbli tibqa' l-wirja tiegħu fil-kunċert Live Aid tal-1985. Fl-2018 kien inħareġ il-film biografiku Bohemian Rhapsody b'Rami Malek fil-parti ewlenija ta' Freddie Mercury. Dan il-film jinsab għall-wiri fuq Netflix.